CELEX: 32017R1267
Language: hr
Date: 2017-07-11 00:00:00
Title: Provedbena uredba Komisije (EU) 2017/1267 оd 11. srpnja 2017. o razvrstavanju određene robe u kombiniranu nomenklaturu

14.7.2017   
            
            
               HR
            
            
               Službeni list Europske unije
            
            
               L 183/3
            
         PROVEDBENA UREDBA KOMISIJE (EU) 2017/1267
   оd 11. srpnja 2017.
   o razvrstavanju određene robe u kombiniranu nomenklaturu
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
   budući da:
   
               (1)
            
            
               Radi osiguravanja jedinstvene primjene kombinirane nomenklature koja je priložena Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.
            
         
               (2)
            
            
               Uredbom (EEZ) br. 2658/87 utvrđena su opća pravila o tumačenju kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela te koja je utvrđena posebnim odredbama Unije radi primjene tarifnih i drugih mjera povezanih s trgovinom robom.
            
         
               (3)
            
            
               U skladu s navedenim općim pravilima robu opisanu u stupcu (1) tablice u Prilogu ovoj Uredbi trebalo bi na temelju obrazloženja navedenog u stupcu (3) razvrstati u odgovarajuću oznaku KN iz stupca (2).
            
         
               (4)
            
            
               Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.
            
         
               (5)
            
            
               Mjere predviđene u ovoj Uredbi u skladu su s mišljenjem Odbora za carinski zakonik,
            
         DONIJELA JE OVU UREDBU:
   Članak 1.
   Roba iz stupca (1) tablice u Prilogu razvrstava se u kombiniranu nomenklaturu u oznaku KN iz stupca (2) te tablice.
   Članak 2.
   U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 11. srpnja 2017.
      
         
            Za Komisiju,
         
         
            u ime predsjednika,
         
         Stephen QUEST
         
            Glavni direktor
         
         
            Glavna uprava za oporezivanje i carinsku uniju
         
      
   
   
      (1)  SL L 269, 10.10.2013., str. 1.
   
   
      (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).
   
      PRILOG
      
                  Opis robe
               
               
                  Razvrstavanje (oznaka KN)
               
               
                  Obrazloženje
               
            
                  (1)
               
               
                  (2)
               
               
                  (3)
               
            
                  Proizvod u obliku sitnog bijelog praha bez mirisa, koji se sastoji od mikrosfera (veličina čestica < 10 μm), s gustoćom približno 2,1 – 2,5 g/cm3.
                  Kuglice se sastoje od nefelina ili nefelin-sijenita koji je zagrijan kako bi materijal bio eliptičnijeg oblika i kako bi se zaoblili hrapavi rubovi. Kao rezultat tog postupka nefelin ili nefelin-sijenit oblikuje staklastu površinu. Nefelin i nefelin-sijenit su natrij-kalij-aluminosilikati.
                  Proizvod se koristi kao aditiv za boje i lakove, premaze i filmove kako bi se smanjile razine hlapivih organskih spojeva, povećala količina punila, poboljšala tvrdoća i dodala otpornost na laštenje, trljanje i abraziju.
               
               
                  2842 10 00 
               
               
                  Razvrstavanje se utvrđuje u skladu s općim pravilima 1 i 6 za tumačenje kombinirane nomenklature i nazivima oznaka KN 2842  i 2842 10 00 .
                  Razvrstavanje u tarifni broj 2529  isključeno je jer staklasta površina nefelina ili nefelin-sijenita znači da je njegova kristalna struktura izmijenjena postupkom grijanja (vidjeti napomenu 1 uz poglavlje 25 i Objašnjenja harmoniziranog sustava uz poglavlje 25., općenito, drugi stavak).
                  Razvrstavanje u tarifni broj 2621  isključeno je jer proizvod nije troska, pepeo ni ostatak nastao spaljivanjem gradskog otpada.
                  Razvrstavanje u tarifni broj 3816  isključeno je jer nije dodano vezivo (vidjeti i Objašnjenja harmoniziranog sustava uz tarifni broj 3816 , prvi stavak).
                  Razvrstavanje u tarifni broj 3824  isključeno je jer tarifni broj koji sadržava najodređeniji opis ima prednost u odnosu na tarifne brojeve s općenitijim opisom.
                  Razvrstavanje u tarifni broj 6806  isključeno je jer proizvod nije ekspandirani mineralni materijal.
                  Razvrstavanje u tarifni broj 6815  isključeno je jer proizvod nije dorađen ili nedorađen „proizvod od mineralnih materijala”, nego je pomoćni materijal koji se upotrebljava u izradi proizvoda.
                  Stoga se proizvod razvrstava u oznaku KN 2842 10 00  kao dvostruki ili kompleksni silikati, uključujući aluminosilikate neovisno jesu li kemijski određeni ili ne.